المغنی (کتاب)

کتاب المغنی حنبلی فقہ کے ذخیروں میں سے ایک ہے اور اسے اہل سنت میں فقہ کی سب سے بڑی کتابوں میں شمار کیا جاتا ہے ۔ جسے موفق الدین ابی محمد عبد اللہ بن احمد بن محمد بن قدامہ مقدسی نے لکھا تھا۔ جو سنہ 541ھ میں پیدا ہوئے اور 620ھ میں وفات پائی۔
 کتاب کا تعارف 
یہ کتاب مشہور حنبلی عالم ابن قدامہ المقدسی کی عظیم فقہی تصنیف "المغنی" ہے، جو ابو القاسم عمر بن حسین الخرقي کے مختصر "مختصر الخرقي" کی شرح ہے، جیسا کہ مصنف نے خود آغازِ کتاب میں بیان کیا ہے:
"پھر میں نے اس (فقہی مواد) کو ابو القاسم عمر بن حسین بن عبد اللہ الخرقي کے مختصر کی شرح پر ترتیب دیا، کیونکہ یہ ایک بابرکت، نفع بخش، مختصر، جامع کتاب ہے اور اس کا مصنف ایک عظیم، نیک، دیندار امام ہے۔"
 کتاب کی تفصیل 
"المغنی" 15 جلدوں پر مشتمل ایک جامع فقہی انسائیکلوپیڈیا ہے، جس کے ساتھ مفصل فہارس بھی شامل کی گئی ہیں۔ اس کا متن 12 مختلف مخطوطات سے مقابلہ کر کے مرتب کیا گیا، جن میں کچھ دمشق کی "المکتبہ الظاہریہ" اور کچھ قاہرہ کی "دار الکتب المصریہ" سے حاصل کی گئیں۔
اس عظیم فقہی ذخیرے کو ڈاکٹر عبد اللہ بن عبد المحسن الترکی اور ڈاکٹر عبد الفتاح محمد الحلو نے تحقیق و ترتیب دے کر شائع کیا اور سعودی وزارت الشؤون الإسلامية نے اس کی اشاعت کی۔
 علما کی آراء 
 ابن بدران نے ابن مفلح کے حوالے سے کہا:المدخل ص:215
"الموفق (ابن قدامہ) نے المغنی کی تالیف میں مشغول ہو کر انتھک محنت کی اور اس کتاب کو اس درجہ کمال تک پہنچایا کہ یہ فقہی کتب میں نمایاں اور جامع ترین کتاب بن گئی اور بہت سے لوگوں نے اس سے استفادہ کیا۔"
 ابن غنیمہ نے ابن قدامہ کے بارے میں فرمایا:
"میں نے اپنے زمانے میں کوئی ایسا شخص نہیں دیکھا جو درجۂ اجتہاد کو پہنچا ہو، سوائے الموفق کے۔"
 عزالدین بن عبد السلام نے کہا:
"میں نے اسلام کی کتب میں ابن حزم کی ‘المحلى’ اور ‘المجلى’ اور ابن قدامہ کی ‘المغنی’ جیسی کوئی کتاب نہیں دیکھی، تحقیق اور عمدگی کے اعتبار سے۔ یہاں تک کہ میں نے فتویٰ دینا اُس وقت تک پسند نہ کیا جب تک المغنی کا نسخہ میرے پاس نہ آ گیا۔"
 امام ذہبی نے ان کے قول پر تبصرہ کرتے ہوئے فرمایا:
"شیخ عزالدین نے سچ کہا۔ ان تین کتب کے بعد چوتھی کتاب ‘السنن الكبرى’ للبیہقی ہے اور پانچویں ‘التمهيد’ لابن عبد البر۔ جو ان سب کا مطالعہ کرے، وہی حقیقتاً عالم ہے۔"
 بکر ابو زید نے کہا:
"المغنی شرح الخرقي ہے، جس میں دلیل، بلند درجے کا علمی اختلاف، مذهب کے اندرونی اختلافات، علتوں کی وضاحت، اختلاف کے مأخذ اور اس کے نتائج سب کچھ شامل ہیں — تاکہ متفقہ طالب علم کے لیے اجتہاد کے دروازے کھل جائیں۔"التعريف بكتاب المغني 

 مصنف کا تعارف 
شیخ موفَّق الدین عبد الله بن أحمد بن محمد بن قدامہ المقدسی (541ھ–620ھ) فقہِ حنبلی کے عظیم امام اور محقق تھے، جنھوں نے امام احمد بن حنبل کے فقہی مذہب پر متعدد اہم کتب تصنیف کیں، جن میں سرفہرست ہیں: الكافي، المقنع، العمدة اور مشہور شرح المغنی۔
اصولِ فقہ میں ان کی کتاب روضة الناظر وجنة المناظر نہایت اہم مانی جاتی ہے۔
عقائد، انساب اور فضائل پر بھی ان کی کئی تصانیف ہیں، جیسے:
لمعة الاعتقاد، الاعتقاد، البرهان، التوابين (عقیدہ)،
الاستبصار في نسب الأنصار، التبيين في نسب القرشيين (نسب)،
فضائل الصحابة، فضائل عاشوراء (فضائل)۔
مزید یہ کہ انھوں نے مختصر العلل للخلال، مختصر الهداية جیسے مختصرات بھی لکھے اور بعض مخصوص مسائل پر بھی مستقل رسائل تصنیف کیے، جیسے:
مسألة العلو،
تحريم النظر إلى علم الكلام،
فتاوى ومسائل منثورة۔
ان کی اکثر کتب کا تذکرہ امام ذہبی، ابن رجب اور الصفدی جیسے محدثین و مورخین نے کیا ہے۔

 حوالہ جات 

زمرہ:کتب اہل سنت
زمرہ:ویب آرکائیو سانچے مع وے بیک روابط
زمرہ:صفحات مع ویکی ڈیٹا حوالہ جات
زمرہ:مرکزی موضوع ویکی ڈیٹا سے ماخوذ
زمرہ:کتب فقہ حنبلی
زمرہ:کتب ابن قدامہ